b'\n_START_ARTICLE_\nSt. Veronika\n_START_PARAGRAPH_\nSankt Veronika, er i legenden satt i forbindelse med videreformidlingen av det sanne Kristusbildet.\n_START_SECTION_\nLegenden om St. Veronika og svetteduken\n_START_PARAGRAPH_\nDen hellige Veronika skal if\xc3\xb8lge Acta Sanctorum ha v\xc3\xa6rt en vanlig kvinne som var m\xc3\xb8tt opp i menneskemengden langs Via Dolorosa for \xc3\xa5 se de d\xc3\xb8dsd\xc3\xb8mte slepe seg frem med korsene som de skulle nagles til p\xc3\xa5 retterstedet. Hun fikk da se hvordan Jesus slet seg frem med det tunge korset sitt, og rakte ham et linklede for at han kunne t\xc3\xb8rke av seg svetten. Jesus tok imot t\xc3\xb8rklet, str\xc3\xb8k seg over ansiktet med det og rakte det tilbake til henne. Da sto det et tydelig avtrykk av ansiktstrekkene igjen p\xc3\xa5 svetteduken._NEWLINE_Legenden har ingen grunnlag i Bibelen, men en klut som en mente var St. Veronikas sl\xc3\xb8r er (trolig siden det 700-tallet) blitt bevart blant relikviene i Peterskirken i Roma. Legenden hadde stor appell og ble vidt utbredt blant de kristne.\n_START_SECTION_\nI folkelig etymologi \xc2\xabvera eikon\xc2\xbb\n_START_PARAGRAPH_\nNavnet \xc2\xabVeronika\xc2\xbb er egentlig et latinsk kvinnenavn, trolig avledet av det gamle makedonske, Berenice, som betyr \xc2\xabden seierbringende\xc2\xbb (som ogs\xc3\xa5 korresponderer med det greske *phere-nik\xc4\x93). I folkeetymologien har imidlertid navnet \xc2\xabVeronika\xc2\xbb blitt forbundet med ordene \'vera\' (latinsk "sant") og \'ikon\' (gresk for "bilde"). Enten dreier det seg alts\xc3\xa5 om en forvanskning av navnet eller s\xc3\xa5 er det basert p\xc3\xa5 en sekund\xc3\xa6r fortolkning ved at det opprinnelig var sl\xc3\xb8ret som ble benevnt "vera ikon" (= sant bilde) og deretter gitt til den medlidende kvinnen. Vera er ogs\xc3\xa5 brukt som kortform av Veronika. Navnedagen er 4. februar.\n_START_SECTION_\nKunstnerisk motiv\n_START_PARAGRAPH_\nLegenden om St. Veronika som ga Jesus sin svetteduk har inspirert flere kunstmalere. I legenden finner en indirekte det tidligst eksisterende uttrykk for prinsippene bak trykkekunsten og billedtrykk.'